**PRILOG 6a**

**UGOVOR O FINANCIRANJU – OPĆI UVJETI**

**Opći uvjeti koji se primjenjuju na projekte financirane iz Podmjere 4.1. "Potpora za ulaganja u poljoprivredna gospodarstva", tipa operacije 4.1.1. »Restrukturiranje, modernizacija i povećanje konkurentnosti poljoprivrednih gospodarstava« sektor biljne proizvodnje iz Programa ruralnog razvoja Republike Hrvatske za razdoblje 2014. – 2020.**

 **EUROPSKI POLJOPRIVREDNI FOND ZA RURALNI RAZVOJ** 

**EUROPA ULAŽE U RURALNA PODRUČJA**

**SADRŽAJ:**

[UVODNE ODREDBE](#_Toc480270989)

[**ČLANAK 1. PRAVNA OSNOVA I DEFINICIJE**](#_Toc480270990)

[**ČLANAK 2. OPĆE OBVEZE**](#_Toc480270991)

[**ČLANAK 3. JEZIK UGOVORA**](#_Toc480270992)

[**ČLANAK 4. NABAVA**](#_Toc480270993)

[**ČLANAK 5. IZDAVANJE ODLUKA NAKON II. FAZE POSTUPKA DODJELE POTPORE**](#_Toc480270994)

[**ČLANAK 6. PLAĆANJA: PREDUJMOVI I ISPLATE**](#_Toc480270995)

[**ČLANAK 7. DONOŠENJE ODLUKE O ISPLATI I ODLUKE O ODBIJANJU ZAHTJEVA ZA ISPLATU**](#_Toc480270996)

[**ČLANAK 8. RAZDOBLJE PRIHVATLJIVOSTI TROŠKOVA**](#_Toc480270997)

[**ČLANAK 9. IZVJEŠĆE O NAPRETKU**](#_Toc480270998)

[**ČLANAK 10. KONTROLA NA TERENU**](#_Toc480270999)

[**ČLANAK 11. ČUVANJE I VOĐENJE DOKUMENTACIJE**](#_Toc480271000)

[**ČLANAK 12. STAVLJANJE ULAGANJA U UPORABU**](#_Toc480271001)

[**ČLANAK 13. INFORMIRANJE JAVNOSTI**](#_Toc480271002)

[**ČLANAK 14. SUKOB INTERESA**](#_Toc480271003)

[**ČLANAK 15. DOSTAVA I TOČNOST PODATAKA**](#_Toc480271004)

[**ČLANAK 16. TRAJNOST ULAGANJA I PROMJENE VLASNIŠTVA**](#_Toc480271005)

[**ČLANAK 17. DVOSTRUKO FINANCIRANJE**](#_Toc480271006)

[**ČLANAK 18. PROMJENE**](#_Toc480271007)

[**ČLANAK 19. ISKLJUČENJE KORISNIKA**](#_Toc480271008)

[**ČLANAK 20. OSTVARENJE POKAZATELJA I KRITERIJA ODABIRA**](#_Toc480271009)

[**ČLANAK 21. ODUSTAJANJE OD DODJELE POTPORE**](#_Toc480271010)

[**ČLANAK 22. POVRAT SREDSTAVA**](#_Toc480271011)

[**ČLANAK 23. RASKID UGOVORA**](#_Toc480271012)

[**ČLANAK 24. ODGOVORNOST AGENCIJA ZA PLAĆANJA**](#_Toc480271013)

[**ČLANAK 25. SPOROVI**](#_Toc480271014)

[**ČLANAK 26. ODNOSI KOJI NISU REGULIRANI**](#_Toc480271015)

[**ČLANAK 27. PRIMJENJIVO PRAVO**](#_Toc480271016)

# UVODNE ODREDBE

## **ČLANAK 1. PRAVNA OSNOVA I POJMOVI**

* 1. Ovaj Ugovor o financiranju (u daljnjem tekstu: Ugovor) temelji se na sljedećoj pravnoj osnovi:

1. Uredbi (EU) br. 1303/2013 Europskog Parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006, SL L 347, 20.12.2013., str. 320. - 469. (u daljnjem tekstu: Uredba (EU) br. 1303/2013) i njenim ispravcima, izmjenama i dopunama
2. Uredbi (EU) br. 1305/2013 Europskog Parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005, SL L 347, 20.12.2013., str. 487. - 548. (u daljnjem tekstu: Uredba (EU) br. 1305/2013) i njenim ispravcima, izmjenama i dopunama
3. Uredbi (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008, SL L 347, 20.12.2013., str. 547. - 607. (u daljnjem tekstu: Uredba (EU) br. 1306/2013) i njenim ispravcima, izmjenama i dopunama
4. Delegiranoj uredbi Komisije (EU) br. 640/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili obustavu plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost, SL L 181, 20.6.2014., str. 48. - 73. (u daljnjem tekstu: Delegirana uredba Komisije (EU) br. 640/2014) i njenim izmjenama i dopunama
5. Provedbenoj uredbi Komisije (EU) br. 807/2014 od 11. ožujka 2014. o dopuni Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR) i uvođenju prijelaznih odredbi, SL L 227, 31.7.2014., str. 1. - 17.
6. Provedbenoj Uredbi Komisije (EU) br. 808/2014 оd 17. srpnja 2014. o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR), SL L 227, 31.7.2014., str. 18. - 68.
7. Provedbenoj uredbi Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti, SL L 227, 31.7.2014., str. 69. - 124. (u daljnjem tekstu: Provedbena uredba Komisije (EU) br. 809/2014)
8. Delegirana uredba Komisije (EU) br. 907/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (u daljnjem tekstu: Delegirana uredba Komisije (EU) br. 907/2014)
9. Provedbena uredba Komisije (EU) br. 908/2014 оd 6. kolovoza 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu agencija za plaćanje i drugih tijela, financijskog upravljanja, poravnanja računa, pravila o kontroli, jamstava i transparentnosti (u daljnjem tekstu: Provedbena uredba Komisije (EU) br. 908/2014)
10. Pravilnik o provedbi mjere 4 „Ulaganja u fizičku imovinu“, podmjere 4.1 „Potpora za ulaganja u poljoprivredna gospodarstva“ iz Programa ruralnog razvoja Republike Hrvatske za razdoblje 2014. – 2020.
    1. Za potrebe tumačenja ovih Općih uvjeta pojedini pojmovi imaju sljedeće značenje:
11. projekt je skup aktivnosti koje predstavljaju cjelokupnu i sveobuhvatnu investiciju, a sastoje se od prihvatljivih i neprihvatljivih troškova te pripada određenom tipu operacije
12. natječaj je javno objavljeni poziv na podnošenje zahtjeva za potporu unutar jedne Mjere/Podmjere/tipa operacije, a sastoji od teksta natječaja, priloga i obrazaca
13. prihvatljivi troškovi su troškovi koji mogu biti sufinancirani bespovratnim sredstvima iz Programa
14. neprihvatljivi troškovi su troškovi koji ne mogu biti sufinancirani bespovratnim sredstvima iz Programa
15. korisnik je svaki subjekt koji je podnio zahtjev za potporu, a koji je izravno odgovoran za početak, upravljanje, provedbu i rezultate projekta
16. partner je svaki subjekt koji zajedno s korisnikom sudjeluje u provedbi zajedničkog projekta
17. javna potpora je svaki oblik potpore iz javnih izvora Republike Hrvatske i potpora iz proračuna Europske unije, a predstavlja bespovratna sredstva (u daljnjem tekstu: potpora)
18. nepravilnost znači povreda odredaba prava Zajednice koja proizlazi iz učinjene ili propuštene radnje od strane gospodarskog subjekta, a što je dovelo ili je moglo dovesti u pitanje opći proračun Zajednica ili proračune kojima Zajednice upravljaju, bilo smanjenjem ili gubitkom prihoda iz vlastitih sredstava prikupljenih izravno u ime Zajednica, ili neopravdanim izdacima” u smislu članka 1. stavka 2. Uredbe (EZ, Euratom) br. 2988/95 (članak 2 (1g). Uredba Europskog parlamenta i Vijeća br. 1306/2013).
19. sumnja na prijevaru znači nepravilnost koja je razlog za pokretanje upravnih ili sudskih postupaka na nacionalnoj razini kako bi se utvrdilo postojanje postupanja s namjerom, osobito prijevare, iz članka 1. stavka 1. točke (a) Konvencije o zaštiti financijskih interesa Europskih zajednica koja je sastavljena na temelju članka K.3 Ugovora o Europskoj uniji (sukladno članku 2. točki (a), delegirane Uredbe Komisije (EU) 2015/1971 od 8. srpnja 2015. o dopuni Uredbe (EU) br. 1306/2013 Europskog parlamenta i Vijeća posebnim odredbama o izvješćivanju o nepravilnostima povezanima s Europskim fondom za jamstva u poljoprivredi i Europskim poljoprivrednim fondom za ruralni razvoj te o stavljanju izvan snage Uredbe Komisije (EZ) br. 1848/2006 (SL L 293, 8.7.2015.)
20. AGRONET sustav kako je definirano u posebnim propisima (u daljnjem tekstu: AGRONET).
21. Ostali pojmovi u smislu ovoga Ugovora imaju jednako značenje kao pojmovi uporabljeni u Uredbi (EU) br. 1305/2013 i Uredbi Komisije (EU) br. 702/2014

## **ČLANAK 2. OPĆE OBVEZE**

2.1. Provedba projekta koji je predmet zahtjeva za potporu isključiva je odgovornost Korisnika. Korisnik će provoditi projekt na način da ostvari ciljeve i pokazatelje provedbe projekta koje je naveo u zahtjevu za potporu.

2.2. Korisnik će provesti projekt s dužnom pažnjom, efikasnošću, transparentnošću i marljivošću, u skladu sa najboljim pravilima struke kao i praksama na tom području te u skladu sa ovim Ugovorom. U tu svrhu Korisnik će upotrijebiti sva financijska, ljudska i materijalna sredstva koja su potrebna za potpunu provedbu projekta.

2.3. Ako provedba projekta uključuje sklapanje ugovora od strane Korisnika, primjenjivat će se procedure nabave navedene u ovom Ugovoru. Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) ne prihvaća nikakvu ugovornu obvezu proizašlu temeljem ugovora između Korisnika i Korisnikovih partnera ili Korisnika i izvođača izuzev ugovornih obveza koje su navedene u Ugovoru između Agencije za plaćanja i Korisnika. Samo Korisnik će biti odgovoran Agenciji za plaćanja za provedbu projekta.

2.4. Korisnik i Agencija za plaćanja su jedine stranke u postupku zaključenja ovoga Ugovora, a u slučaju zajedničkog projekta korisnik/nositelj zajedničkog projekta i svi partneri u zajedničkom projektu su jedine stranke u postupku zaključenja ovoga Ugovora, pri čemu korisnik/nositelj zajedničkog projekta svojim potpisom preuzima prava i obveze u ime svih partnera zajedničkog projekta.

2.5. Sklapanjem ovog Ugovora Agencija za plaćanja ne preuzima financijsku obvezu. Konačan iznos potpore utvrđuje se Odukom o dodjeli sredstava, a konačan iznos za isplatu Odlukom o isplati.

## **ČLANAK 3. JEZIK UGOVORA**

3.1. Jezik ovog Ugovora je hrvatski jezik i sva komunikacija ugovornih strana se odvija na hrvatskom jeziku i latiničnom pismu.

## **ČLANAK 4. NABAVA**

4.1. Ako se provodi nabava radova, roba i/ili usluga za potrebe projekta, Korisnik koji provodi postupak nabave, obvezan je prilikom provedbe poštivati propisana pravila, u skladu s ovim Ugovorom i Natječajem.

4.2. Kad Korisnik koji provodi nabavu nije naručitelj prema odredbama Zakona o javnoj nabavi, u obvezi je provesti nabavu sukladno pravilima koja se primjenjuju na korisnike koji nisu obveznici Zakona o javnoj nabavi a propisana su natječajem i Uputom za prikupljanje ponuda i provođenje postupka jednostavne nabave. Ova pravila primjenjuju se i na korisnike koji su naručitelji prema odredbama Zakona o javnoj nabavi kad provode postupke nabave procijenjene vrijednosti ispod praga primjene Zakona o javnoj nabavi.

4.3. Po dovršetku postupka nabave, a najkasnije u roku od osam mjeseci od sklapanja ovog Ugovora, Korisnik dostavlja Agenciji za plaćanja dokumentaciju o provedenom postupku nabave sukladno popisu dokumentacije koji je sastavni dio natječaja.

4.4. Postupak javne nabave obvezni su provesti oni korisnici koji su obveznici provedbe postupka javne nabave prema Zakonu o javnoj nabavi. Postupak javne nabave za nabavu roba, radova ili usluga provodi se prema posebnim propisima koji uređuju postupak javne nabave.

4.5. Agencija za plaćanja obavlja administrativnu kontrolu provedbe postupka javne nabave u sljedećim fazama:

* prije pokretanja postupka javne nabave, a koja kontrola za korisnika nije obvezna
* nakon dovršetka postupka javne nabave
* prilikom postupanja po Zahtjevu za isplatu.

4.6. Sva dokumentacija vezana uz postupak javne nabave, osim dokumentacije koja se dostavlja prije pokretanja postupka javne nabave, dostavlja se Agenciji za plaćanja putem AGRONET-a.

4.7. Korisnik može i prije pokretanja postupka javne nabave dostaviti Agenciji za plaćanja na pregled nacrt dokumentacije o nabavi s prilozima te popratnom dokumentacijom. U slučaju da je dostavljena dokumentacija nepotpuna/nejasna/netočna, Agencija za plaćanja uputit će Korisniku neobvezujuće pismo preporuke.

4.8. Zajedno sa Zahtjevom za isplatu Korisnik dostavlja dokumentaciju vezanu uz postupak javne nabave (provedbu/izvršenje ugovora o javnoj nabavi), odnosno eventualne anekse/dodatke/izmjene postojećem sklopljenom ugovoru s odabranim ponuditeljem ako isti postoje.

4.9. U slučaju nepoštivanja posebnih propisa koji uređuju postupak javne nabave, Agencija za plaćanja primjenjuje financijske ispravke u skladu s odlukom Komisije o određivanju i odobrenju smjernica za utvrđivanje financijskih ispravaka koje u slučaju nepoštovanja pravila o javnoj nabavi Komisija primjenjuje na izdatke koje u okviru podijeljenog upravljanja financira Unija.

4.10. Popis grešaka u postupcima javne nabave s primjenjivim stopama financijskih korekcija propisan je natječajem. Popis grešaka nije konačan. Kada se u jednom postupku javne nabave utvrdi više grešaka, stope ispravka se ne zbrajaju i primjenjuje se najveća stopa ispravka.

4.11. Neovisno o greškama za koje se primjenjuje financijska korekcija, Agencija za plaćanja zadržava pravo odbijanja zahtjeva za potporu ili odbijanja zahtjeva za isplatu, odnosno umanjenje potpore ako se utvrde ostale greške u provedbi postupka nabave koje nisu navedene u popisu grešaka.

4.12. Financijske korekcije u skladu s ovim člankom na odgovarajući način se primjenjuju i na korisnike koji nisu naručitelji te na korisnike koji jesu naručitelji kad provode postupke nabave procijenjene vrijednosti ispod praga primjene Zakona o javnoj nabavi.

## **ČLANAK 5. IZDAVANJE ODLUKA NAKON II. FAZE POSTUPKA DODJELE POTPORE**

5.1. Agencija za plaćanja nakon administrativne kontrole drugog dijela zahtjeva za potporu, zaprimanja potpisane Izjave o nepromijenjenim okolnostima, kontrole provedenog postupka nabave, kontrole opravdanosti dostavljenih troškova i ekonomske održivosti projekta, donosi Odluku o dodjeli sredstava ili Odluku o odbijanju zahtjeva za potporu, ovisno o rezultatu provjere.

5.2. Odlukom o dodjeli sredstava Agencija za plaćanja utvrđuje i odobrava konačni iznos potpore temeljem prikupljenih ponuda, a navedeni iznos ne može biti veći od procijenjenog iznosa potpore utvrđenog Posebnim uvjetima ovog Ugovora.

## **ČLANAK 6. PLAĆANJA: PREDUJMOVI I ISPLATE**

6.1. Korisnik ima pravo zatražiti isplatu predujma koji može iznositi najviše 50% odobrenih sredstava potpore podnošenjem zahtjeva za isplatu predujma.

6.2. Krajnji rok za podnošenje zahtjeva za isplatu predujma je 9 mjeseci od dana zaprimanja Odluke o dodjeli sredstava.

6.3. Zahtjev iz stavka 6.1. ovog članka Korisnik je ovlašten podnijeti nakon isteka roka za prigovor na Odluku o dodjeli sredstava ili odmah nakon odricanja od prava na podnošenje prigovora.

6.4. Uvjet za isplatu predujma je dostava bankarske garancije plative „na prvi poziv“ i „bez prigovora“ u 100 % vrijednosti iznosa predujma. Bankarska garancija mora vrijediti od trenutka podnošenja zahtjeva za isplatu predujma do isteka šest mjeseci nakon krajnjeg roka za podnošenje zahtjeva za isplatu.

6.5. Nakon administrativne kontrole zahtjeva za isplatu predujma s pratećom dokumentacijom, Agencija za plaćanja donosi Odluku o isplati predujma ili Odluku o odbijanju zahtjeva za isplatu predujma.

6.6. Korisnik je obvezan iskoristiti predujam sukladno ovom Ugovoru i Odluci o dodjeli sredstava.

6.7. Ako Korisnik ne dostavi valjanu bankarsku garanciju ili ne ispuni uvjete propisane Pravilnikom ili Natječajem, Agencija za plaćanja će izdati Odluku o odbijanju zahtjeva za isplatu predujma.

6.8. Korisnik je obvezan opravdati isplaćeni predujam prilaganjem plaćenih računa ili dokumenata jednake dokazne vrijednosti za odobrene troškove najkasnije pri podnošenju zahtjeva za isplatu rate koja prethodi zadnjoj rati, osim kad se isplata obavlja jednokratno. Administrativnom obradom  zahtjeva za isplatu svake rate kojom se pravda predujam određuje se iznos prihvatljive potpore od koje se najmanje 50% koristi za pravdanje predujma, a ostatak se isplaćuje korisniku temeljem Odluke o isplati.

6.9. Ako Korisnik opravda predujam odobren Odlukom o isplati predujma, odnosno dokaže realizaciju troškova iz Odluke o dodjeli sredstava, jamstvo iz stavka 6.4. će temeljem Odluke o jamstvu biti oslobođeno i vraćeno Korisniku.

6.10. Ako Korisnik ne opravda isplaćeni predujam, u obvezi je temeljem Odluke o jamstvu izvršiti plaćanje traženog iznosa u roku od 30 dana od dana zaprimanja navedene odluke. U protivnom se aktivira jamstvo.

6.11. Korisnik ima pravo podnijeti zahtjev za isplatu potpore jednokratno ili u ratama. Kod ulaganja u opremanje zahtjev za isplatu se može podnijeti u najviše tri rate, a kod ulaganja u građenje i podizanje nasada u najviše četiri rate.

6.12. Zahtjev za isplatu Korisnik može podnijeti nakon što istekne rok za prigovor na Odluku o dodjeli sredstava ili odmah nakon odricanja od prava na prigovor.

6.13. Korisnik je u obvezi dostaviti zahtjev za isplatu prve rate u roku od 12 mjeseci od dana zaprimanja Odluke o dodijeli sredstava. U slučaju da Korisnik ne dostavi zahtjev za isplatu prve rate u navedenom roku Agencija za plaćanja će izdati Izjavu o raskidu ugovora o financiranju.

6.14. Krajnji rok za podnošenje Zahtjeva za isplatu je 36 mjeseci od izdavanja Odluke o dodjeli sredstava.

6.15. Kod višegodišnjih ugovora o financijskom leasingu posljednji zahtjev za isplatu može se podnijeti najkasnije pet godina od realizacije financijskog leasinga, ali ne kasnije od 1. rujna 2023. godine, pod uvjetom da Korisnik postane vlasnik predmeta leasinga do trenutka podnošenja konačnog zahtjeva za isplatu. U ovom slučaju, nakon isteka roka iz stavka 6.14. Korisnik može podnijeti samo jedan konačni Zahtjev za isplatu koji mora sadržavati samo trošak koji je financiran putem leasinga.

6.16. Zahtjev za isplatu treba sadržavati dokaze stvarnog nastanka troška, kao što su računi i kupoprodajni ugovori prema tablici troškova i izračuna potpore koja je prilog Odluke o dodjeli sredstava, a svi priloženi dokazi moraju biti plaćeni u cijelosti. Korisniku se potpora ne isplaćuje temeljem dostavljenih računa za predujam i predračuna.

6.17. Iznos u zahtjevu za isplatu zadnje rate mora biti najmanje 10% odobrenih sredstava potpore, osim u slučaju ako se radi o mladom poljoprivredniku koji je ostvario dodatni intenzitet potpore od 20% kod kojih iznos u zahtjevu za isplatu zadnje rate mora iznositi najmanje 20% odobrenih sredstava potpore.

6.18. Kod isplate u ratama, zbroj zatražene potpore iz svih rata ne može biti viši od iznosa navedenoga u Odluci o dodjeli sredstava. Ako u zahtjevu za isplatu rate Korisnik zatraži isplatu za neodobreni ili neprihvatljivi trošak, takav trošak će biti svrstan u neprihvatljive troškove te ga neće biti moguće zatražiti prilikom podnošenja zahtjeva za isplatu neke od narednih rata.

6.19. Ako se tijekom obrade zahtjeva za isplatu utvrdi nepravilnost, uzimajući u obzir i  nepravilnosti utvrđene u prethodnim zahtjevima za isplatu kod isplata u ratama, a koja ne prelazi iznos od 50 % ukupne vrijednosti odobrenih sredstava potpore, Agencija za plaćanja će odbiti iznos nepravilnog troška iz zahtjeva za isplatu i izdati Odluku o isplati u kojoj će ukupan iznos biti umanjen za iznos nepravilnog troška utvrđen u tom zahtjevu za isplatu.

6.20. Za plaćanja izvršena u stranoj valuti u svrhu odobrenja zahtjeva za isplatu obračun potpore temeljit će se na zadnjem tečaju koji je Europska središnja banka odredila prije 1. siječnja godine u kojoj je donesena Odluka o dodijeli sredstava, osim u slučaju kad Korisnik kupi strana sredstva plaćanja po nižem tečaju od tečaja koji je Europska središnja banka odredila prije 1. siječnja godine u kojoj je donesena Odluka o dodijeli sredstava.

6.21. Ako Korisnik u zahtjevu za isplatu potražuje iznos koji je viši od prihvatljivog iznosa potpore iz Odluke o dodjeli sredstava, Agencija za plaćanja može umanjiti iznos za isplatu sukladno članku 63. Provedbene Uredbe Komisije (EU) br. 809/2014. Ako nakon administrativne obrade zahtjeva za isplatu omjer prihvatljivih i neprihvatljivih troškova bude veći od 10% Agencija za plaćanja može primijeniti administrativnu kaznu. Administrativna kazna se primjenjuje u iznosu zatraženog neprihvatljivog troška. U skladu sa člankom 63. Provedbene Uredbe Komisije (EU) br. 809/2014, administrativna kazna se ne primjenjuje ako Korisnik može dokazati Agenciji za plaćanja da nije kriv za uključivanje neprihvatljivog iznosa ili ako se Agencija za plaćanja na drugi način uvjeri da Korisnik nije kriv.

6.22. Prilikom provedbe administrativne kontrole zahtjeva za isplatu Agencija za plaćanja provodi posjet ulaganju.

6.23. Agencija za plaćanja će sredstva potpore isplatiti na račun Korisnika koji je naveden u Evidenciji Korisnika.

## 

## **ČLANAK 7. DONOŠENJE ODLUKE O ISPLATI I ODLUKE O ODBIJANJU ZAHTJEVA ZA ISPLATU**

7.1. Nakon provedene administrativne kontrole i kontrole na terenu, Agencija za plaćanja donosi Odluku o isplati ili Odluku o odbijanju zahtjeva za isplatu, ovisno o rezultatu provjere.

7.2. Odlukom o isplati Agencija za plaćanja odobrava točan iznos sredstava potpore za isplatu za provedbu projekta koji je predmet ovog Ugovora.

7.3. Agencija za plaćanja donosi Odluku o odbijanju zahtjeva za isplatu iz sljedećih razloga:

1. neispunjavanja uvjeta propisanih Pravilnikom, Natječajem i ovim Ugovorom
2. neprihvatljivosti ulaganja i/ili svih troškova
3. dostavljanja zahtjeva za isplatu nakon roka propisanog Odlukom o dodjeli sredstava
4. dostavljanja zahtjeva za isplatu prve rate nakon roka propisanog Pravilnikom, Natječajem i ovim Ugovorom
5. ako se tijekom obrade zahtjeva za isplatu utvrdi ukupna nepravilnost, uzimajući u obzir i nepravilnosti utvrđene u prethodnim zahtjevima za isplatu u slučaju isplate u ratama, koja prelazi iznos od 50 % ukupne vrijednosti odobrenih sredstava potpore
6. onemogućavanja obavljanja posjeta ulaganju/kontrole na terenu
7. nestavljanja ulaganja u funkciju/uporabu ili nespremnosti ulaganja za uporabu
8. korištenja građevine i/ili opreme na način koji nije u skladu s namjenom
9. utvrđenih razlika između dokumenata priloženih uz zahtjev za isplatu i dokumenata predočenih tijekom kontrole na terenu
10. nedostavljanja dokumentacije tražene putem zahtjeva za dopunu, obrazloženje ili ispravak u roku propisanom Natječajem ako se takav zahtjev odnosi na cjelokupno ulaganje
11. nedostavljanja ili neprihvatljivosti dokumentacije vezane za postupak javne nabave i/ili provedbu ugovora o javnoj nabavi koja se dostavlja sa zahtjevom za isplatu
12. utvrđene nepravilnosti kod koje je utvrđena i sumnja na prijevaru, a sredstva potpore nisu isplaćena korisniku i/ili
13. neispunjavanje uvjeta prihvatljivosti propisanih Pravilnikom u roku koji je određen za ispravak nastale situacije.

7.4. U slučaju donošenja Odluke o odbijanju zahtjeva za isplatu kad se radi se o isplati potpore u ratama, Korisniku će biti omogućeno podnošenje zahtjeva za isplatu preostalih rata ako su ostali uvjeti propisani Pravilnikom, odnosno Natječajem zadovoljeni.

## **ČLANAK 8. RAZDOBLJE PRIHVATLJIVOSTI TROŠKOVA**

Prihvatljivim se smatraju samo troškovi nastali nakon podnošenja zahtjeva za potporu u skladu s odredbom članka 60. Uredbe (EU) 1305/2013, osim općih troškova i troškova kupnje zemljišta/objekata, koji su prihvatljivi najranije od 1. siječnja 2014. godine.

## **ČLANAK 9. IZVJEŠĆE O NAPRETKU**

9.1. U svrhu praćenja provedbe ulaganja Korisnik je u obvezi svaka 3 mjeseca od dana zaprimanja Odluke o dodjeli sredstava popuniti Izvješće o napretku provedbe projekta u AGRONET-u.

9.2. Nepridržavanje obveze popunjavanja Izvješća o napretku provedbe projekta podrazumijeva mogućnost primjene financijske korekcije

## 

## **ČLANAK 10. KONTROLA NA TERENU**

10.1. Agencija za plaćanja na terenu provodi kontrolu ulaganja kroz redovne kontrole: kontrolu prije isplate i *ex-post* kontrolu koja se obavlja tijekom petogodišnjeg razdoblja nakon izvršenog konačnog plaćanja.

10.2. Agencija za plaćanja provodi kontrolu izvršenih usluga, radova i nabavljene opreme, a kod konačne isplate provodi kontrolu upotrebe ulaganja ili spremnosti ulaganja za upotrebu prema odobrenoj namjeni.

10.3. Kontrolom na terenu utvrđuje se sljedeće: da je ulaganje stvarno provedeno, da su prijavljeni troškovi stvarno nastali, da su radovi izvršeni, materijali utrošeni, obavljene usluge i nabavljena oprema u skladu s ovim Ugovorom, da je zahtjev za isplatu ispravan i da je u skladu s pravilima Europske unije i nacionalnim pravilima, da je ulaganje u uporabi ili prije plaćanja spremno za uporabu, da su Korisnik i sam projekt u skladu s ugovorenim obvezama i tijekom petogodišnjeg razdoblja nakon izvršenog konačnog plaćanja, te da nije došlo do sufinanciranja troškova iz drugih izvora potpore.

10.4. Osim redovnih kontrola iz stavka 10.1. kontrole na terenu mogu se provoditi u bilo kojem trenutku tijekom postupka dodjele potpore te se mogu kontrolirati i kriteriji prihvatljivosti i kriteriji odabira, ako je to potrebno.

10.5. Korisnik je suglasan da kontrolu ulaganja osim Agencija za plaćanja imaju pravo obavljati i Upravljačko tijelo (Ministarstvo poljoprivrede), Agencija za reviziju sustava provedbe programa Europske unije, Europska komisija, Europski revizorski sud, predstavnici Europskog ureda za borbu protiv prijevara te druge institucije koje za to imaju ovlasti po posebnim propisima.

10.6. Korisnik je obvezan čuvati svu dokumentaciju koja se odnosi na ulaganje sufinancirano iz EPFRR- a u svom sjedištu i ista mora biti raspoloživa zaposlenicima Agencije za plaćanja, Ministarstva poljoprivrede, Ministarstva financija, Agencije za reviziju sustava provedbe programa Europske unije, predstavnicima Europske komisije, predstavnicima Europskog revizorskog suda i predstavnicima Europskog ureda za borbu protiv prijevara od dana sklapanja ovog Ugovora i tijekom petogodišnjeg razdoblja nakon datuma konačne isplate potpore.

10.7. Korisnik je obvezan tijekom provedbe kontrole na terenu omogućiti prisutnost trećih osoba (računovođe, nadzornog inženjera, izvođača radova i ostalih) u slučaju kada je Agencija za plaćanja o tome obavijestila Korisnika.

10.8. Korisnik je obvezan osigurati da će sve fizičke i pravne osobe (odabrani ponuditelji i podugovaratelji) koji su vezani uz predmetno ulaganje dopustiti kontrolu, dostaviti sve potrebne podatke i informacije te osigurati dobre radne uvjete zaposlenicima Agencije za plaćanja, Ministarstva poljoprivrede, Ministarstva financija, Agencije za reviziju sustava provedbe programa Europske unije, predstavnicima Europske komisije i Europskog revizorskog suda te Europskog ureda za borbu protiv prijevara te drugim institucijama.

10.9. Pri obavljanju kontrole na terenu, kontrolori su ovlašteni:

1. pregledati objekte, uređaje, robu te poslovnu dokumentaciju korisnika
2. izvršiti uvid u dokumente korisnika koji se odnose na stjecanje prava na potporu
3. provjeravati računovodstvene podatke iz poslovnih knjiga korisnika
4. provjeravati evidencije vezane uz ulaganje i poslovanje korisnika
5. provjeravati dokumente (račune, potvrde o plaćanju, bankovna izvješća korisnika i s njim povezanih osoba, podatke o korištenom materijalu, jamstvene listove, deklaracije i dr.)
6. provjeravati vjerodostojnost dokumenata poslanih uz zahtjev za isplatu
7. provjeravati uporabu ili spremnost ulaganja za uporabu
8. provjeravati rješenja, ugovore, potvrde drugih tijela koja prate rad korisnika
9. provjeravati sve podatke koji se odnose na kvantitetu i kvalitetu roba i usluga
10. provjeravati tehničku dokumentaciju vezanu za ulaganje (građevinski dnevnik, građevinska knjiga, glavni projekt i dr.)
11. izvještavati nadležna tijela i tražiti provođenje određenog postupka ako sama nije ovlaštena izravno postupiti i
12. prikupljati podatke i obavijesti od odgovornih osoba, svjedoka, vještaka i drugih osoba kad je to potrebno za obavljanje kontrole i
13. provjeravati pokazatelje propisane u točki 5. Natječaja

## **ČLANAK 11. ČUVANJE I VOĐENJE DOKUMENTACIJE**

11.1. Korisnik je obvezan čuvati dokumentaciju koja se odnosi na dodjelu sredstava do isteka pet godina od datuma konačne isplate potpore.

11.2. Korisnik je obvezan voditi građevinske knjige i druge odgovarajuće dokumente koji dokazuju količinu i vrstu ugrađenih materijala i opreme te izvršenih radova.

## **ČLANAK 12. STAVLJANJE ULAGANJA U UPORABU**

Ulaganje koje je predmet ovog Ugovora mora biti stavljeno u uporabu ili spremno za uporabu prije datuma konačne isplate.

## **ČLANAK 13. INFORMIRANJE JAVNOSTI**

Korisnik je u obvezi informirati javnost o potpori u skladu s odredbama EU zakonodavstva i Natječajem.

## **ČLANAK 14. SUKOB INTERESA**

14.1. Korisnik se obvezuje poduzeti sve potrebne mjere u svrhu izbjegavanja sukoba interesa pri korištenju sredstava potpore i bez odgode obavijestiti Agenciju za plaćanja o svim situacijama koje predstavljaju ili bi mogle dovesti do takvog sukoba.

14.2. Korisnik se obvezuje obavijestiti Agenciju za plaćanja u pisanom obliku o bilo kojoj situaciji postojanja vlasničke povezanosti između njega s jedne strane i ponuditelja s druge strane i postojanje odnosa između Korisnika i ponuditelja u kojem postoji izravna ili neizravna kontrola nad poslovanjem, odmah po nastanku takvog događaja.

14.3. Obveze iz ovoga članka primjenjuju se na Korisnika u razdoblju od dana sklapanja ovog Ugovora i tijekom sljedećih pet godina od datuma konačne isplate potpore.

## **ČLANAK 15. DOSTAVA I TOČNOST PODATAKA**

Korisnik je obvezan Agenciji za plaćanje na zahtjev dostaviti sve potrebne podatke i informacije te osigurati njihovu točnost.

## **ČLANAK 16. TRAJNOST ULAGANJA I PROMJENE VLASNIŠTVA**

16.1. U skladu s odredbom članka 71. Uredbe EU br. 1303/2013, tijekom pet (5) godina od datuma konačne isplate potpore sljedeće aktivnosti nisu dozvoljene:

a) prestanak ili premještanje proizvodne aktivnosti izvan programskog područja;

b) promjena vlasništva nad nekim od predmeta infrastrukture čime se pravnoj osobi ili javnom tijelu daje neopravdana prednost;

c) značajna promjena koja utječe na prirodu predmetnog projekta, ciljeve ili provedbene uvjete zbog kojih bi se doveli u pitanje prvotni ciljevi predmetnog projekta.

16.2. Korisnik ne smije promijeniti vlasništvo nad ulaganjem, dati u zakup ili najam predmet ulaganja ili premjestiti sufinancirano ulaganje od trenutka sklapanja ovog Ugovora do isteka pet godina od datuma konačne isplate potpore, osim u slučaju kada je to zakonska obveza.

16.3. Korisnik ne smije promijeniti namjenu i vrstu ulaganja za koje mu je Agencija za plaćanja odobrila sredstva od trenutka sklapanja ovog Ugovora do isteka pet godina od datuma konačne isplate potpore.

16.4. U provedbi projekta, moguća je promjena vlasničke strukture korisnika koji je pravna osoba u udjelima od 25% i više, ako do takve promjene dolazi nakon konačne isplate. Korisnik mora obavijestiti Agenciju za plaćanja o takvoj promjeni. Prilikom ocjene prihvatljivosti takve promjene, Agencija za plaćanja uzima u obzir sve okolnosti konkretnog slučaja, posebno je li takvom promjenom Korisnik stekao neopravdanu prednost te zadovoljavaju li Korisnik i projekt sve kriterije navedene u ovom Ugovoru. Ako tijekom provjera Agencija za plaćanja utvrdi da je trgovačkom društvu izmjenom vlasništva dana neopravdana prednost te da je izmjena vlasništva utjecala na prirodu, ciljeve i uvjete provedbe projekta, zadržava pravo raskida ovog Ugovora. Navedena odredba ne odnosi se na dionička društva koja kotiraju na burzama.

16.5. Iznimno, moguća su odstupanja od ovog članka u slučajevima više sile ili nastupa izvanrednih okolnosti. U skladu s člankom 4. Uredbe EU br. 1306/2013 „viša sila” i „izvanredne okolnosti” mogu, posebice, biti priznate u sljedećim slučajevima:

1. smrti korisnika;
2. dugoročne profesionalne nesposobnosti korisnika;
3. ozbiljne prirodne katastrofe koja uvelike utječe na poljoprivredno gospodarstvo;
4. slučajnog uništenja stočne nastambe na poljoprivrednom gospodarstvu;
5. epizootske ili biljne bolesti koja utječe na dio ili svu stoku ili usjeve korisnika;
6. izvlaštenja cijelog ili velikog dijela poljoprivrednog gospodarstva ako se to izvlaštenje nije moglo predvidjeti na dan podnošenja zahtjeva

## **ČLANAK 17. DVOSTRUKO FINANCIRANJE**

U skladu sa člankom 65. stavkom 11. Uredbe EU br.1303/2013, projekt može dobiti potporu iz jednog ili više ESI fondova ili jednog ili više programa i drugih instrumenata Unije, pod uvjetom da stavka troška koji je uključen u zahtjev za isplatu sredstava jednog od ESI fondova ne prima potporu drugog fonda ili instrumenta Unije ili potporu istog fonda u okviru drugog programa.

## **ČLANAK 18. PROMJENE ZAHTJEVA ZA POTPORU**

## 

18.1. Nakon donošenja Odluke o dodjeli sredstava Korisnik je dužan od Agencije za plaćanja tražiti odobrenje svih promjena bitnih za prihvatljivost Korisnika i projekta podnošenjem zahtjeva za promjenu kako je navedeno u Natječaju.

18.2. Iznimno, u slučaju promjene tipa, modela opreme (bez promjene odabranog ponuditelja) uz uvjet da se zadrži funkcionalnost i namjena prvotno odobrene opreme te da je nova oprema jednakovrijednih ili boljih karakteristika, Korisnik nije obavezan prijaviti promjene podnošenjem zahtjeva za promjenu već je dužan uz zahtjev za isplatu dostaviti pojašnjenje odabranog ponuditelja ili drugog relevantnog izvora iz kojeg je vidljivo zašto je došlo do promjene i je li nova oprema jednakovrijedna ili boljih karakteristika od prvotno odobrene (npr. noviji tip stroja).

18.3. Zahtjev za promjenu Korisnik može podnijeti najviše tri puta nakon što mu istekne rok za prigovor na Odluku o dodjeli sredstava ili od dana odricanja prava na prigovor.

18.4. Zahtjev za promjenu je moguće podnijeti i nakon što je izvršena isplata po prethodnom zahtjevu za isplatu predujma/zahtjevu za isplatu u slučaju isplate u ratama. Predmet zahtjeva za promjenu ne mogu biti troškovi za koje je već podnesen zahtjev za isplatu, osim u slučaju da se radi o ulaganju u građenje. Ako je Korisnik tražio promjene, zahtjev za isplatu moći će podnijeti tek nakon zaprimanja odgovora od strane Agencije za plaćanja. Ako je obrada zahtjeva za isplatu u tijeku, Korisnik neće biti u mogućnosti podnijeti zahtjev za promjenu.

18.5. Zahtjev za promjenu Korisnik je dužan podnijeti najmanje 45 dana prije isteka krajnjeg roka za podnošenje zahtjeva za isplatu, u protivnom Agencija za plaćanja izdaje Pismo odbijanja zahtjeva za promjenu.

18.6. Agencija za plaćanja će u pravilu odobriti sljedeće promjene ako se traženom promjenom ne dovodi u pitanje prihvatljivost projekta i/ili korisnika i/ili se promjenom ne narušava njegov cilj i svrha:

* promjenu odabranog ponuditelja
* promjene tehničkih karakteristika opreme osim promjena definiranih člankom 18.2 ovog Ugovora
* izmjenu i/ili dopunu akta kojim se odobrava građenje
* izmjenu i/ili dopunu prethodno dostavljenog Glavnog projekta u slučaju gradnje za koju prema posebnom pravilniku nije potreban akt kojim se odobrava građenje

18.7. U provedbi projekta, dozvoljena je promjena količina i jediničnih cijena pojedinih stavki troškovnika u gradnji pod uvjetom da se takve izmjene provode unutar iste skupine radova.

18.8. Ako je Korisnik obveznik javne nabave u skladu s propisima koji uređuju to područje, u obvezi je prilikom provedbe bilo koje od promjena navedenih u ovom članku postupati sukladno propisima koji uređuju postupak javne nabave.

## **ČLANAK 19. ISKLJUČENJE KORISNIKA**

19.1. Korisnik će biti isključen iz sudjelovanja u postupku dodjele u razdoblju od administrativne kontrole pa do isteka pet godina od konačne isplate ako:

1. je dostavio lažne podatke pri dostavi zahtjeva za potporu i dokumentacije (korisnik se isključuje iz iste mjere ili vrste aktivnosti u kalendarskoj godini utvrđivanja i u sljedećoj kalendarskoj godini)
2. ukupna procjena na temelju kriterija iz glave III članka 35. stavka 3. Delegirane uredbe Komisije (EU) br. 640/2014 dovodi do utvrđivanja ozbiljne nesukladnosti (korisnik se isključuje iz iste mjere ili vrste aktivnosti u kalendarskoj godini utvrđivanja i u sljedećoj kalendarskoj godini)
3. nema podmirene odnosno uređene financijske obveze prema Državnom proračunu Republike Hrvatske
4. je poduzetnik u teškoćama u trenutku podnošenja zahtjeva za potporu ili u postupku stečaja ili likvidacije u razdoblju od podnošenja zahtjeva za isplatu/predujma do isteka pet godina od konačne isplate
5. mu se utvrdi umjetno stvaranje uvjeta (sukladno članku 60. Uredbe (EU) br. 1306/2013)
6. je u sukobu interesa s dobavljačima u postupku nabave
7. nije izvršio zatraženi povrat sredstava ili je u postupku povrata sredstava prethodno dodijeljenih u drugom natječaju iz bilo kojeg javnog izvora (uključujući iz fondova EU-a), za aktivnosti odnosno troškove koji nisu izvršeni
8. su isti prihvatljivi troškovi već sufinancirani iz sredstava potpore
9. se utvrdi da je promjena partnera u zajedničkom projektu izvršena bez odobrenja Agencije za plaćanja.

19.2. Ako nastupe razlozi navedeni u stavku 19.1. ovoga Ugovora, Agencija za plaćanja donosi Odluku o odbijanju zahtjeva za potporu, odnosno Odluku o odbijanju zahtjeva za isplatu.

## **ČLANAK 20. OSTVARENJE POKAZATELJA I KRITERIJA ODABIRA**

20.1. Korisnik mora ostvariti pokazatelje provedbe projekta kako je naveo u zahtjevu za potporu.

20.2. U slučaju da Korisnik ne ostvari planiranu razinu pokazatelja navedenih u zahtjevu za potporu, Agencija za plaćanja ima pravo Korisniku odrediti financijsku korekciju ili od Korisnika zatražiti izvršenje povrata dijela isplaćene potpore razmjerno neostvarenom udjelu pokazatelja, u skladu s Natječajem.

20.3. U slučaju ostvarenja najmanje 80,00 % zadanih pokazatelja, provedba projekta smatrat će se uspješnom. Ako se projektom ostvari manje od 79,99 % zadanih pokazatelja Agencija za plaćanja može Korisniku odrediti financijsku korekciju u skladu s Prilogom 8 Natječaja.

20.4. Agencija za plaćanja može u fazi administrativne kontrole drugog dijela zahtjeva za potporu, nakon provedbe nabave temeljem dokumentacije dostavljene uz drugi dio zahtjeva za potporu, ponovno provjeriti kriterije odabira i ostvarene bodove koje je Korisniku dodijelila u prethodnoj fazi obrade i koji su navedeni u ovom Ugovoru.

20.5. Ako Agencija za plaćanja prilikom administrativne kontrole drugog dijela zahtjeva za potporu utvrdi da je došlo do određenih promjena u odnosu na podatke navedene u ovom Ugovoru, odredit će financijsku korekciju ili odbiti zahtjev za potporu u potpunosti i raskinuti ovaj Ugovor.

20.6. Agencija za plaćanja će izdati Odluku o odbijanju zahtjeva za potporu i raskinuti ovaj Ugovor ako je došlo do promjene bodova u kriterijima odabira te se Korisnik temeljem trenutno ostvarenoga broja bodova sukladno kriterijima odabira nalazi ispod crte na rang listi temeljem koje je s Korisnikom sklopljen ovaj Ugovor.

20.7. Agencija za plaćanja će odrediti financijsku korekciju od 5% od ukupno utvrđenog iznosa potpore za dodjelu ako utvrdi da je procijenjeni iznos ukupno prihvatljivog ulaganja iz ovog Ugovora veći za više od 20% u odnosu na ukupno prihvatljivi iznos ulaganja iz odabranih ponuda, a da za to ne postoji opravdani razlog.

20.8. U fazi obrade zahtjeva za isplatu Agencija za plaćanja primjenjuje financijske korekcije od 5% od ukupno utvrđenog iznosa potpore za isplatu ako je utvrđeno da je Korisnik realizirao troškove u vrijednosti većoj od 50%, a manjoj od 80% prihvatljivog iznosa potpore. Agencija za plaćanja će izdati Odluku o odbijanju zahtjeva za isplatu i raskinuti ovaj Ugovor ako je Korisnik realizirao troškove u vrijednosti manjoj od 50% prihvatljivog iznosa potpore. Ako je Korisnik realizirao troškove u vrijednosti većoj od 80% prihvatljivog iznosa potpore, financijske korekcije se neće primjenjivati.

Za korisnike koji su ostvarili uvećani intenzitet potpore za 20% kao mladi poljoprivrednici primijenit će se financijske korekcije i dodatni intenzitet potpore od 20% Korisniku neće biti isplaćen u slučaju da Korisnik prije podnošenja konačnog zahtjeva za isplatu:

1. ne počne plaćati doprinose za mirovinsko i zdravstveno osiguranje po osnovi poljoprivrede (ako se radi o fizičkoj osobi)
2. ne bude zaposlen u pravnoj osobi-korisniku.

Ako korisnik ne ispuni obvezu popunjavanja Izvješća o napretku Agencija za plaćanja će primijeniti financijske korekcije u iznosu 0,1 % prihvatljivog iznosa potpore.

20.9. Ukoliko se prilikom *ex-post* kontrole utvrdi da Korisnik nije ostvario planiranu razinu pokazatelja provedbe projekta po pitanju doprinosa stvaranju novih radnih mjesta, kako je naveo u zahtjevu za potporu, Agencija za plaćanja primijenit će financijske korekcije na način da će od korisnika koji nisu ostvarili najmanje 80% planirane razine pokazatelja provedbe projekta po pitanju doprinosa stvaranju novih radnih mjesta tražiti povrat isplaćene potpore u iznosu od 5% od ukupnog iznosa isplaćene potpore.

## **ČLANAK 21. ODUSTAJANJE OD DODJELE POTPORE**

Korisnik je obvezan obavijestiti Agenciju za plaćanja o odustajanju od dodjele potpore putem zahtjeva za odustajanje nakon čega Agencija za plaćanja izdaje Potvrdu o odustajanju.

Ako korisnik podnese zahtjev za odustajanje nakon isplate sredstava korisniku će uz Izjavu o raskidu ugovora biti izdana i Odluka o povratu sredstava.

## **ČLANAK 22. POVRAT SREDSTAVA**

22.1. Agencija za plaćanja donosi Odluku o povratu sredstava nakon izvršene isplate potpore ako:

1. se korisnik isključuje iz daljnje dodjele sredstava zbog razloga za isključenje korisnika nakon što mu je dio sredstava isplaćen ili
2. korisnik podnese zahtjev za odustajanje nakon što mu je dio sredstava isplaćen ili
3. korisnik ne podnese konačni zahtjev za isplatu do roka navedenog u Odluci o dodjeli sredstava
4. se naknadnom administrativnom kontrolom i/ili kontrolom na terenu utvrdi nepravilnost
5. se naknadnom administrativnom kontrolom i/ili kontrolom na terenu utvrdi administrativna pogreška.

22.2. Odlukom o povratu sredstava od Korisnika se zahtijeva povrat neopravdano isplaćenih sredstava u roku od 30 dana od dostave odluke.

22.3 Ako Korisnik ne izvrši povrat sredstava u roku od 30 dana, Agencija za plaćanja na iznos određen Odlukom o povratu sredstava obračunava zakonsku zateznu kamatu, te postupa sukladno odredbama važećeg zakona o poljoprivredi.

22.4. U slučajevima kad Agencija za plaćanja od Korisnika zahtijeva povrat ukupno isplaćenih sredstava, ovaj Ugovor se raskida.

22.5. U slučaju pogrešaka, nepravilnosti i prijevara utvrđenih u postupanju Korisnika, Korisnik pristaje da mu Agencija za plaćanja odredi financijske korekcije, primjenjujući pri tome propise, upute i smjernice Europske komisije koje se u pogledu određivanja financijskih korekcija primjenjuju na države članice Europske unije, ili nacionalne akte kojima se uređuje navedeno područje.

## **ČLANAK 23. RASKID UGOVORA**

23.1. Agencija za plaćanja je ovlaštena u bilo kojem trenutku raskinuti ovaj Ugovor, uz pisanu obavijest, Izjavom o raskidu Ugovora, u slučajevima:

1. ako je Korisnik prekršio odredbe Pravilnika, ili nije ispunio obveze predviđene ovim Ugovorom, ili utvrđena nepravilnost ujedno predstavlja sumnju na prijevaru
2. ako Korisnik ne dostavi drugi dio zahtjeva za potporu u skladu s Pravilnikom i Natječajem
3. ako Korisnik ne dostavi Izjavu o nepromijenjenim okolnostima u skladu s ovim Ugovorom, Pravilnikom i Natječajem
4. donošenja Odluke o odbijanju zahtjeva za potporu
5. ako Korisnik ne dostavi zahtjev za isplatu prve rate/jednokratne isplate nakon roka propisanog Pravilnikom, Natječajem i ovim Ugovorom
6. ako Korisnik nije dostavio zahtjev za isplatu neke od sljedećih rata ili ga je dostavio nakon isteka roka iz Odluke o dodjeli sredstava
7. ako je Korisnik obavijestio Agenciju za plaćanja da odustaje od ulaganja odnosno otkazuje ovaj Ugovor
8. donošenja Odluke o odbijanju zahtjeva za isplatu kada se ne radi o isplati u ratama
9. ako se kod Korisnika utvrdi nepravilnost u ukupnom postotku više od 50% odobrene potpore
10. da su uvjeti za stjecanje sredstava potpore stvoreni umjetno i suprotno ciljevima sektorskog poljoprivrednog zakonodavstva u skladu s člankom 60. Uredbe EU br. 1306/2013.
11. u slučaju promjene vlasničke strukture korisnika suprotno odredbi članka 16.4 ovog Ugovora.

23.2. Agencija za plaćanja će raskinuti ovaj Ugovor u slučajevima da su sredstva potpore isplaćena Korisniku i izdana je Odluka o povratu iz članka 22. ovog Ugovora.

23.3 Ugovorne strane su suglasne da raskidom ovog Ugovora sve odluke koje su Korisniku izdane nakon njegova sklapanja više ne proizvode pravne učinke.

## 

## **ČLANAK 24. ODGOVORNOST AGENCIJE ZA PLAĆANJA**

Agencija za plaćanja ne snosi odgovornost, neposrednu ili posrednu, za štete proizašle iz bilo koje aktivnosti Korisnika u provedbi projekta.

## **ČLANAK 25. SPOROVI**

U slučaju da se spor u provedbi ovog Ugovora između Agencije za plaćanja i Korisnika ne može riješiti sporazumno, niti putem postupka mirenja, spor rješava stvarno nadležan sud u Zagrebu.

## **ČLANAK 26. ODNOSI KOJI NISU REGULIRANI**

Na elemente financiranja projekta koji nisu uređeni ovim Ugovorom na odgovarajući se način primjenjuju odredbe Pravilnika, Natječaja i primjenjivog EU zakonodavstva.

## **ČLANAK 27. PRIMJENJIVO PRAVO**

Na ovaj se Ugovor primjenjuje pravo Republike Hrvatske.